text: Viktor Pelevin
  
  publiceret: 2023-05-15 14:00:27+02:00
  Viktor Pelevin er en russisk forfatter. Hans omfangsrige forfatterskab nyder stor opmærksomhed i Rusland, mens han selv er kendt for i årevis at have holdt sig effektivt ude af mediernes søgelys.
  Pelevin er uddannet elektroingeniør, men kunne efter sin første publicerede fortælling i 1989 snart hellige sig forfatterskabet. Hans novellesamling Den blå laterne (Sinij fonar) fik i 1992 Den lille russiske Booker-pris, og siden har han løbende publiceret værker, der i en eksperimenterende, legesyg og sprogfornyende prosa følger udviklingen i det postsovjetiske russiske samfund. Pelevin regnes sammen med Vladimir Sorokin som førende repræsentant for den russiske postmodernisme.
  Mest kendt i udlandet er Generation P (1999, dansk Babylon. Generation P, 2002), som er bredt anerkendt for sin skildring af de store omvæltninger i 1990'ernes Rusland efter sovjetsystemets fald. Hovedpersonen Tatarskij drømmer om at blive digter, men må indse, at det er en håbløs karriere i nutiden, hvor den boomende reklamebranche til gengæld lokker med succes og hurtige penge. Gennem Tatarskijs oplevelser gives et uforglemmeligt indblik i tidens moder og magtkampe, vold og mediemanipulationer. Virkelighedsskildringen kompliceres dog af Tatarskijs indtagelse af rusmidler og tilbøjelighed til at inddrage både historiske og mytiske figurer i sine forsøg på at forstå, hvad der foregår. Det er et gennemgående træk ved Pelevins værker, at forestillede, simulerede eller virtuelle verdener er med til at definere deres univers.
  Andre kendte værker er Omon Ra (1992), Insekternes liv (Zjizn nasekomykh, 1993), og ikke mindst Romanen Tjapajev og tomheden (1996), som vakte røre i Rusland, idet den dekonstruerede Dmitrij Furmanovs folkekære, filmatiserede sovjetklassiker Tjapajev (1923) om borgerkrigshelten af samme navn. Af senere titler kan nævnes Det femte imperium (Empire V, 2006), iPhuck 10 (2017), Transhumanism Inc. (2021) og KGBT+ (2022).
  På dansk er ud over Generation P kun udkommet Skrækhjelmen. Myten om Theseus og Minotaurus (2005, dansk 2006).